**כופין על מידת סדום**

**"משפט ויושר": עמ' 30-33**

**סוגיה ממסכת כתובות**

מסכת כתובות עוסקת בדיני הכתובה- שטר התחייבות שנותן הבעל לאישה בשעת הקידושין ויש בו 10 התחייבויות: 3 מהתורה ו-7 מדרבנן. המסכת שייכת לסדר נשים.

**"מידת סדום"** = בספרות חז"ל משמעות מושג זה משמעו התנהגות קטנונית של אדם שאינו מוכן לגרום לחברו שום תועלת, למרות שהוא עצמו אינו מפסיד מכך דבר. לעיתים, התנהגות זו תתבטא בהצמדות של אדם ל"אות היבשה" של חוזה כשהתגמשות מסוימת עשויה להועיל לצד השני, מבלי לפגוע כלל בצד המתגמש.

בפרקי אבות נאמר: "האומר שלי שלי ושלך שלך- זו מידה בינונית ויש האומרים זו מידת סדום"- כלומר, אדם שמוכן להימנע מלקבל טובת הנאה מחברו ובלבד שהוא עצמו לא יצטרך לתת שום דבר לחברו- זוהי מידת סדום.

בתורה מסופר על אנשי סדום שלא אפשרו לאחרים ליהנות מארצם העשירה ולכן נמנעו בקנאות מהכנסת אורחים.

**כופין על מידת סדום**

דייני בית הדין כופים (=מכריחים) אדם שמתנהג במידת סדום לאפשר לאדם אחר ליהנות מרכושו או שכופין עליו לשנות דבר מה בהסכם שביניהם אם הוא עצמו כלל לא מפסיד מכך ואילו לחברו נגרמת הנאה. ההלכה אינה מאפשרת לאדם לנהוג במידת סדום.

**סוגיית המשנה: מסכת כתובות- פרק י"ב, משניות א'- ב'**

1. אדם נשא אישה אלמנה או גרושה, ויש לה בת מבעלה הקודם, והאישה התנתה איתו שיפרנס את בתה במשך 5 שנים מתחילת הנישואים- חייב לתת מזונות לבת 5 שנים.
2. האישה התגרשה לפני תום 5 השנים ונישאה לגבר אחר וגם אתו היא פסקה שיזון את בתה במשך 5 שנים- חייב גם שני לזונה 5 שנים.
3. אין הבעל הראשון, הקודם, יכול לדרוש מהבת שתבוא לביתו כדי לקבל מזונותיה, אלא יביא את מזונותיה למקום שבו היא גרה עם אמה והבעל הנוכחי.
4. אין שני הבעלים, הנוכחי והקודם, יכולים לומר: נפרנס אותה יחד וכל אחד ייתן 50%, אלא כל אחד מהם חייב לתת 100%.

אחד הבעלים ייתן לה מזונות (=אוכל) והבעל האחר ייתן לה דמי מזונות (=כסף) בשווי המזונות.

1. בעלים פקחים שמתחייבים התחייבות מעין זו היו כותבים בהסכם: ההתחייבות לפרנס את בתך במשך 5 שנים מוגבלת רק לזמן שאת עמי, נשואה לי. כלומר אם את תתגרשי ממני או אחד מאתנו ימות, ההתחייבות בטלה.

**סוגיית הגמרא: מסכת כתובות- דף ק"ג, עמוד א' (ע"א)**

1. הסוגיה פותחת בציטוט מהמשנה: "לא יאמרו שניהם וכו' ". קטע זה יוזכר בהמשך הסוגיה.
2. היה גבר שהשכיר ריחיים לחברו (ריחיים= מכונה המשמשת ככלי לטחינת קמח) תמורת שירותי טחינה של גרעינים לקמח. כלומר, השוכר התחייב לטחון במשך כך וכך שעות בשביל המשכיר. ביתר הזמן עומדים הריחיים לרשות השוכר.

לאחר זמן, התעשר **המשכיר** וקנה לעצמו עוד ריחיים וחמור.

1. אמר המשכיר לשוכר: עד עכשיו הייתי טוחן אצלך כי זה ההשכר עבור השכרת הריחיים, לפי ההסכם. אבל עכשיו, כשאני טוחן בביתי, איני זקוק עוד לטחינה שלך ולכן תן לי שכרי ב**כסף**.
2. ענה השוכר: אמשיך לטחון לך כמו שהתחייבתי! (=סירב להצעת השינוי)
3. הגיעו השניים אל רבינא שיכריע בדינם.

סבר (=חשב) רבינא לומר שהמקרה הזה דומה בדיוק למקרה שבמשנתנו. הבת דומה למשכיר, שניהם זכאים לקבל דבר מה. הבעל הקודם דומה לשוכר: שניהם התחייבו לספק דבר מה, אך בעקבות שינוי מצב הם נדרשים לספק מעתה כסף. וכשם שבמשנה הדין הוא: "אחד (הבעל הנוכחי) זנה (זן אותה) ואחד (הבעל הקודם) **נותן לה דמי מזונות** (=כסף)"- כך גם במקרה שלנו השוכר יצטרך לשלם **דמי טחינה**, כסף. כך **חשב** רבינא, אך עדין לא פסק כך .

1. אמר לו רב עוירא לרבינא: המקרה שבמשנה והמקרה שלפנינו אינם דומים! שם, במשנה, יש לבת רק כרס אחת ואינה יכולה ליהנות מכפל ארוחות ולכן כופים את הבעל הקודם לשלם דמי מזונות. אבל כאן, במקרה של המשכיר והשוכר, יכול השוכר לטעון כלפי המשכיר: את הקמח שאתה טוחן בריחיים שלך- מכור, ואת הקמח שאני טוחן בשבילך השאר בביתך לצריכה אישית. קמח אפשר לשמור ולמכור ולכן אינך מפסיד אם תהיה לך כמות כפולה. לפי ר' עוירא יוכל השוכר להמשיך לספק שירותי טחינה תמורת הריחיים.
2. הגמרא מוסיפה **הסתייגות חשובה** לדברי ר' עוירא: השוכר יוכל להמשיך לטחון רק אם אין לו אפשרות לטחון עבור אדם אחר בעבור תשלום באותן שעות שטחן למשכיר. אבל **אם יש אפשרות שיטחן בשביל מישהו אחר שמשלם לו על כך**, **כופים את השוכר לטחון עבור אותו אדם ולהעביר את התשלום למשכיר** וזה יישום של ההלכה: "כופין על מידת סדום". הרי לשוכר לא משנה למי הוא טוחן, אך למשכיר נוח יותר לקבל כסף ולא שק קמח, משום שהוא צריך לטרוח ולמכור אותו בשוק.